Эш күп әле! 

	("Печән базары" сатирик әсәрләр конкурсы) 	 Киң тәрәздән бага берәү. Эһем-кеһем йөткерә. Күзе күпне күрә, башы Олы гамьнән күперә.   Әле күпме бу дөньяны Тәртипкә саласы бар! Көтүдәге сыерларга Номерлар тагасы бар.   Торналарның, тукраннарның Сан исәбен алмаган. Пошилар бар — савылмаган. Тиресе туналмаган.   Түрәләргә этләр ырлый. Мәчеләр никтер мырлый. Тургай ни теләсә шуны Тота да менеп җырлый!   Йомран-әрлән ояларын Чыгасы бар актарып. Бу — хөр-мөстәкыйль яшәүнең Яшьрен ныгытмалары!   Җилләр әле исми һаман Бары кушылган якка. Күргән-ишеткәннәрен дә Сөйләмиләр колакка.   Кояш әле тәртип белми — Һәркемгә тигез төшә. Күпме халык әле һаман Үз телендә сөйләшә! 
	Рәфикъ ЮНЫС	
Казан утлары

	№ 9 |  	


